DA Den Europæiske Unions Tidende C 61/26

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 61/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i henhold til artikel 53, stk. 2, første afsnit, i forordning (EU) nr. 1151/2012

»AGNEAU DE PAUILLAC«

EU-nr.: FR-PGI-0105-01316 – 24.2.2015

BOB ( ) BGB ( X )

1. Ansøgende sammenslutning og legitim interesse

Association de ľAgneau de Pauillac Route de Labarthe 33190 Gironde-sur-Dropt FRANKRIG Tlf. +33 556711445 Fax +33 556711692 E-mail: agneaudepauillac@eleveursgirondins.fr

Sammenslutningen omfatter en undergruppe med tre kooperativer og en overgruppe med en repræsentant for engrosforhandlerne, en repræsentant for de detailhandlende og en repræsentant for restauratørerne. Den er dermed berettiget til at ansøge om ændringer af varespecifikationen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet (ansøger, produkttype, etape, som finder sted i det geografiske område, redaktionelle ændringer af tilknytningen til oprindelsesstedet, certificeringsorganets kontaktoplysninger, krav i nationale bestemmelser).

4. Type ændring(er)

— ☒ Ændring af varespecifikationen for en registreret BOB eller BGB, som ikke betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012 — ☐ Ændring af varespecifikationen for en registreret BOB eller BGB, for hvilken der ikke er blevet offentliggjort et enhedsdokument (eller tilsvarende), og som ikke betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012

5. Ændring(er)

Sammenslutningens begrundelse

Der indgives en ansøgning om ændring af varespecifikationen for at tage højde for den tekniske og økonomiske udvikling i sektoren, navnlig lukningen af det største slagteri i det geografiske område.

5.1. Beskrivelse af produktet

Dette afsnit er blevet redigeret med henblik på at:

Ændre slagtealderen fra 75 til 80 dage

Denne ændring skyldes, at lammet ikke længere vejes med plucks (se punkt 5.3 Produktionsmetode — slagtning), da dette blev forbudt med bekendtgørelse af 24. april 2001 om vejning og mærkning af slagtekroppe fra får. Plucks havde en vægt på ca. 1 kg. Dermed havde et lam på 11 kg, som blev vejet med plucks, en vægt på ca. 10 kg, hvilket er utilstrækkeligt i forhold til forventningerne om kropsbygningen hos »Agneau de Pauillac«. For at bevare kropsbygnings- og vægtkarakteristikaene hos »Agneau de Pauillac« er opdrættets varighed blevet øget, således at lammene har en slagtevægt på mindst 11 kg efter vejning uden plucks.

Tilføje opdrætsmetoden: staldopdræt

Denne oplysning var indeholdt i afsnittet om produktionsmetode i den gamle varespecifikation. Man skaber således overensstemmelse mellem disse to kapitler ved i dette afsnit at medtage en oplysning om »Agneau de Pauillacs« egenart.

Tilføje en fedningsgrad på 3

En fedningsgrad på 3 er blevet tilføjet. »Agneau de Pauillac« skal således have en fedningsgrad på 2 eller 3. Disse to fedningsklasser er dem, der præsenterer sig bedst set ud fra et kvalitativt synspunkt, og det er mellemklasserne i et klassificeringsskema, der omfatter fem klasser.

Denne tilføjelse ændrer ikke slagtekroppenes udseende, som i begge tilfælde har en god fedningsgrad. I henhold til EUROP-skemaet har slagtekroppene et fint eller let lag fedt, og musklerne er mere eller mindre tydelige.

Tilføje fedtfarven »svagt lyserød«

»Svagt lyserød« medtages som supplement til fedtfarven »hvid«. Farven »svagt lyserød« var medtaget i afsnittet om produktionsmetode i den gamle varespecifikation. Man skaber således overensstemmelse mellem disse to kapitler.

Supplere produktbeskrivelsen med henblik på at knytte kødets organoleptiske egenskaber, såsom den intense lammesmag og mørheden, til de fysiske egenskaber, der allerede var nævnt i den gamle varespecifikation, nemlig kødets farve og fedtets kvalitet. Disse organoleptiske egenskaber er direkte forbundet med den karakteristiske opdrætsmetode for »Agneau de Pauillac«.

Tilføje forskellige præsentationsmåder

De forskellige præsentationsmåder var ikke angivet i den gamle varespecifikation. Disse oplysninger er blevet tilføjet i overensstemmelse med kapitlet om produktionsmetode.

Præsentation i salgsemballage til den endelige forbruger er medtaget, og præsentation med plucks er slettet.

Slagteaffald er udtrykkeligt udelukket fra den beskyttede geografiske betegnelse.

5.2. Bevis for oprindelse

Denne del er blevet redigeret og suppleret. Sporbarhedsoplysningerne er blevet suppleret med et afsnit om registerføring (læmningsregister og sundhedsregister) og om indberetningsforpligtelser (identifikationserklæring).

Endelig er sætningen om opdrættere, der befinder sig i et undtagelsesområde oprettet i forbindelse med anerkendelsen af BGB, blevet slettet. Sådanne opdrættere eksisterer nemlig ikke længere. Denne undtagelse blev i forbindelse med anerkendelsen af BGB givet til visse opdrættere, som var blevet udelukket fra BGB, fordi det geografiske område ved ansøgningens behandling var begrænset til departementet Gironde.

5.3. Produktionsmetode

Der er foretaget en lang række redaktionelle ændringer (omformuleringer, præciseringer, flytning af afsnit og sletning af overflødige afsnit).

Oversigten over forløbet er blevet ændret.

Følgende afsnit er blevet suppleret eller ændret:

— Opdræt

— Race

Der medtages en genetisk oversigt, hvor det præciseres, hvilke racer der er tilladt for hunner og hanner til avlsformål (herunder). Disse racer var allerede medtaget i varespecifikationen for det kvalitetsmærke (»label rouge«), der tidligere var knyttet til den beskyttede geografiske betegnelse »Agneau de Pauillac«. Disse racer er udvalgt med henblik på at sikre den kropsbygning, som »Agneau de Pauillac« skal have. Hunnerne skal være af racer, der er velegnede til avl uden for normal avlssæson, og som har gode moderegenskaber, og hannerne skal være af kødracer, der bidrager til lammenes gode kropsbygning.

Den beskyttede geografiske betegnelse »Agneau de Pauillac« stammer fra en krydsning mellem:

— moderfår af hårdføre racer: Tarasconnaise, Lacaune viande og Blanche du Massif Central, renracede eller som krydsninger i første generation med racerne Charollais, Rouge de l’Ouest, Suffolk og Berrichon du Cher

— væddere af kødracer: Berrichon du Cher, Charollais, Rouge de l’Ouest og Suffolk.

— Opdrætsmetode

Der er tilføjet bestemmelser om liggeareal pr. dyr (moderfår og lam) og om forholdene i stalden (vand, ventilation, belysning, længden af fodertrug, antal drikketrug og obligatorisk strøelse). Tremmegulve er udtrykkeligt forbudt. Bestemmelserne har til formål at sikre dyrevelfærden.

Den væsentligste egenskab for »Agneau de Pauillac« er, at lammet ammes af moderfåret og opdrættes i stalden, og dette forbliver uændret.

— Foder

Betingelserne for lammets foder er uændrede. Lammene ernæres hovedsagelig med mælk, som de dier hos moderfåret. Varespecifikationen er blevet suppleret for at præcisere, at anvendelsen af mælkeerstatning som supplement til modermælken ikke er tilladt, heller ikke i tilfælde af adoption. Desuden er lam, der får kunstig diegivning, fordi moderfårene ikke producerer mælk, udelukket fra den beskyttede geografiske betegnelse for ikke at skade kendetegnene for det kød, som er BGB.

Varespecifikationen er blevet ændret med henblik på at begrænse fodertilskud til lammene til 45 % af den samlede ernæring, således at mælkeernæring stadig udgør den største andel. Anvendelsen af ensilage og wraphø som foder til lammene er udtrykkeligt forbudt, da det kan have en negativ indflydelse på kødets smag.

Hvad moderfårenes foder angår, er varespecifikationen blevet suppleret for at præcisere foderets art og procentdelen af selvforsyning med foder. Den fastlægges til 75 % ud fra tørstofindholdet, hvilket tager højde for opdrætternes praksis i det geografiske område, da de råder over de nødvendige ressourcer til at fodre deres dyr og lader avlsbesætningen græsse i mindst syv måneder om året.

Listen over råstoffer, der indgår i sammensætningen af fodertilskud til moderfår og lam, er blevet præciseret for bedre at fastlægge rammerne for dyrenes ernæring.

— Samling og transport af lammene

For at sikre at transport- og ventetiden inden slagtning ikke er for lang, i betragtning af at pligten til slagtning i det geografiske område er afskaffet, er der fastlagt og tilføjet nogle frister:

— transporttiden begrænses til højst otte timer

— der må højst gå 48 timer, fra lammene forlader bedriften, og til de slagtes

— opholdet i et transitcenter må ikke overstige 24 timer.

I transitcentret skal lammene fodres med det foder, der er tilladt i henhold til denne varespecifikation, og de skal have et permanent drikkeanlæg til rådighed. Der skal være strøelse af vegetabilsk oprindelse. De skal være opstaldet under tilfredsstillende komfortforhold (med hensyn til areal, omgivelser og ro).

De samme betingelser er foreskrevet i varespecifikationen, såfremt der er ventetid på slagteriet.

Et forbud mod at give beroligende midler inden transporten er blevet tilføjet, og der er ligeledes tilføjet en pligt til at vaske og desinficere køretøjerne efter aflæsningen.

— Slagtning

Der er foretaget følgende ændringer:

— Betingelserne for oprettelse af slagtepartier er præciseret for at sikre, at dyrene har den rette kropsbygning inden slagtning.

— Vejningsbetingelserne er revideret som følge af forbuddet mod vejning med plucks, der blev indført med bekendtgørelse af 24. april 2001 om vejning og mærkning af slagtekroppe fra får.

— Betingelserne for slagtekroppenes afblødning er præciseret for at sikre, at »Agneau de Pauillacs« egenskaber bevares: — Den maksimale varighed af afblødningen er fastsat til 20 timer efter slagtningen — Den minimale varighed af kødets nedkøling (intern temperatur) er fastsat til 10 timer.

— Betingelserne for slagtekroppenes klassificering er præciseret: forudgående udvælgelse og endelig sortering efter afblødning, ændring af mærkningsnummeret på slagtekroppen.

— Emballering og udskæring

Præsentation i salgsemballage til den endelige forbruger er medtaget, og præsentation med plucks er slettet.

5.4. Mærkning

Denne del suppleres med en angivelse af den lovbestemte pligt til at medtage:

— EU's BGB-logo med det korrekte grafiske layout

— kontrolorganets navn og adresse.

5.5. Andre ændringer

Ansøger

Der er tale om en formel ændring, som begrænser denne del til sammenslutningens kontaktoplysninger, der forbliver uændrede.

Produkttype

Der er tale om en formel ændring med henblik på at anvende terminologien i produktkategorierne, nemlig »Kategori 1.1. Kød (og slagteaffald), fersk«.

Geografisk område

Pligten til at slagtningen skal finde sted i det geografiske område, er blevet afskaffet. Det skyldes, at det er vanskeligt at bevare slagteanlæg i området, og det skyldes navnlig lukningen af slagteriet i Bordeaux (som var det største slagteri).

Desuden er der medtaget et nyt kort over området i varespecifikationen, som erstatter det gamle kort.

Tilknytning til oprindelsesstedet

Dette kapitel er blevet omorganiseret. Der er tale om tekstmæssige ændringer, som ikke medfører nogen ændring af indholdet.

Krav i nationale bestemmelser

I lyset af udviklingen i den nationale lovgivning præsenteres afsnittet »Krav i nationale bestemmelser« i form af en tabel, hvor de vigtigste punkter, der skal kontrolleres, og deres evalueringsmetode fremgår.

Certificeringsorganets kontaktoplysninger

Certificeringsorganets kontaktoplysninger opdateres.

ENHEDSDOKUMENT

»AGNEAU DE PAUILLAC«

EU-nr.: FR-PGI-0105-01316 – 24.2.2015

BOB ( ) BGB ( X )

1. Betegnelse(r)

»Agneau de Pauillac«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

»Agneau de Pauillac« er et endnu ikke fravænnet højst 80 dage gammelt lam, som dier hos moderfåret og hovedsagelig ernæres med mælk fra moderfåret. Lammet opdrættes i stalden.

Det stammer fra en krydsning mellem:

— moderfår af hårdføre racer: Tarasconnaise, Lacaune viande og Blanche du Massif Central, renracede eller som krydsninger i første generation med racerne Charollais, Rouge de l’Ouest, Suffolk og Berrichon du Cher

— væddere af kødracer: Berrichon du Cher, Charollais, Rouge de l’Ouest og Suffolk.

»Agneau de Pauillac« har en vægt på 11-15 kg, EURO-kropsbygning og en fedningsgrad på 2 eller 3 i henhold til EUROP-skemaet.

Kødet fra »Agneau de Pauillac« har en lys farve. Fedtet er hvidt eller svagt lyserødt med en fast konsistens. Kødet er bemærkelsesværdigt mørt og har kun svag fiberstruktur. Det har en intens smag af lam.

»Agneau de Pauillac« sælges:

— som hele slagtekroppe

— som udskæringer

— i salgsemballager til den endelige forbruger.

Slagteaffald har ikke BGB-betegnelse.

3.3. Foder (kun for produkter af animalsk oprindelse) og råvarer (kun for forarbejdede produkter)

Som fodertilskud til moderfår og lam må kun følgende råstoffer anvendes:

— tørret foder

— korn og afledte produkter heraf

— olieholdige frø og frugter og afledte produkter heraf

— bælgplantefrø og afledte produkter heraf

— knolde og rodfrugter og afledte produkter heraf

— andre frø og frugter og afledte produkter heraf

— sukkerrørsprodukter og afledte produkter heraf

— vegetabilsk fedtstof

— mineraler.

Det er ikke tilladt at anvende foderraps som det eneste foder. Fodring eller græsning med raps må under alle omstændigheder ikke vare længere end tre uger.

Det er forbudt at anvende:

— kødmel, benmel, kød- og benmel samt alle andre proteiner af animalsk oprindelse, herunder mælkeproteiner

— animalsk fedt

— antibiotika og vækstfremmere (inden for kategorien zootekniske tilsætningsstoffer)

— urea.

3.3.1. Lammenes foder

Lammene ernæres med mælk, som de dier hos moderfåret.

Anvendelse af mælkeerstatning som supplement til modermælken er ikke tilladt, heller ikke i tilfælde af adoption.

Der kan gives et fodertilskud til lammene. Det må ikke overstige 45 % af den samlede ernæring. Der er tale om et afbalanceret koncentrat, som fremstilles på bedriften eller købes i handelen, og som maksimalt må indeholde 18 % totalt kvælstof (20 % for korntilskud) og 5 % fedtstof.

Det består hovedsagelig af korn i følgende forhold: mindst 50 % korn, heraf højst 15 % afledte kornprodukter.

Foderet kan stamme fra:

— naturlige sletter og græsmarker

— sletter, som er opdyrket med græsplanter og bælgplanter til foder

— mellemafgrøder: sorghum, raps og roer

— korn til foderbrug (rug og havre).

Det er forbudt at anvende ensilage og wraphø.

3.3.2. Moderfårenes foder

Moderfårene fodres med naturligt foder ved græsning eller i stalden og med koncentrater.

En græsningsperiode på mindst syv måneder er obligatorisk.

3.4. Specifikke etaper af produktionen, som skal finde sted i det afgrænsede geografiske område

»Agneau de Pauillac« fødes og opdrættes med sin mor i det geografiske område, der er defineret i punkt 4.

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

Alle slagtekroppe fra »Agneau de Pauillac« præsenteres på en særlig måde inden vejning:

— Slagtekroppene præsenteres på specifikke kroge med spredte eller krydsede bagben.

— Slagtekroppene præsenteres med bughinden.

— Der påsættes en elastik, som samler de to bovstykker og giver slagtekroppen et mere samlet udseende.

— Slagtekroppens plucks fjernes i forbindelse med udtagningen af indvolde.

Når »Agneau de Pauillac« sælges som hel slagtekrop, kan den emballeres og forsendes i en lærredspose, der kaldes »stockinette«.

Når den sælges i salgsemballage til den endelige forbruger, præsenteres den enten vakuumpakket eller i beskyttende atmosfære.

3.6. Særlige regler for mærkning af det produkt, som betegnelsen henviser til

Mærkningen skal indeholde en angivelse af:

— den beskyttede geografiske betegnelse: »Agneau de Pauillac«

— EU's BGB-logo

— kontrolorganets navn og adresse.

4. Præcis afgrænsning af det geografiske område

Det geografiske område svarer til departementet Gironde.

5. Tilknytning til det geografiske område

Det geografiske områdes egenart

Det geografiske område befinder sig yderst i den midtvestlige del af Bassin Aquitain. Det afgrænses af Pyrenæerne mod syd, af Massif Central mod øst og af Atlanterhavet mod vest.

Departementet Gironde ligger lige ud til Atlanterhavet.

Det består af lave, fugtige hedeområder med bevoksning mod syd og mod vest og af gruset og renere jord ved bredden ud til floderne Garonne og Dordogne, som løber sammen i Girondes flodmunding.

Gironde nyder godt af gunstige klimaforhold, som er relativt ensartede, hvilket skyldes departementets beliggenhed i nærheden af store vandmasser, der spiller en vigtig varmeregulerende rolle (Golfstrømmen). Gironde har et tempereret kystklima. Vintrene er milde og fugtige, og somrene er varme, tørre og solrige. Regnhyppigheden er moderat, og der falder mere regn om vinteren. Den gennemsnitlige årlige nedbør er ca. 900 mm.

Hvad de menneskelige faktorer angår, var der talrige fårebesætninger i Gironde i det 18. århundrede, navnlig i Médoc (den nordlige del af departementet, som ligger mellem Atlanterhavet og Girondes flodmunding) og i Entre-Deux-Mers (den del af departementet, som ligger mellem floderne Garonne og Dordogne).

Gironde er et opdrætsområde, men også et område med græsningsskifte. Fårehyrderne fra Médocs hedeområde tog hvert efterår væk fra den fugtige, oversvømmede hede og hen til den grusede jord ved Girondes flodbredder. Denne jord er renere, og der vokser store mængder grønt til græsning. Dermed undgik fårehyrderne den sædvanlige overdødelighed hos besætningen om vinteren. Samtidig skete der et græsningsskifte om vinteren fra Pyrenæerne til Entre-Deux-Mers eller den sydlige del af departementet.

Selv om vindyrkning blev mere udbredt, fortsatte den sæsonbestemte flytning af fårebesætningerne. Vindyrkerne, som var interesseret i deres plantagers sundhed, havde stadig brug for fårene til at gøde deres jord. Hyrderne beholdt dog de lam, der blev født i stalden, indtil afrejsen. Lammene var nemlig for unge og udisciplinerede til at kunne følge moderfårene mellem vinstokkene.

Om foråret, når besætningen skulle forlade de opdyrkede sletter, og vinplanterne begyndte at skyde knopper, var det utænkeligt at tage op i bjergene igen med så unge lam, og derfor opstod der en praksis med at slagte disse lam og sælge dem på stedet. Denne praksis har siden det 19. århundrede gjort det muligt at skabe en omfattende handel med lam, som navnlig sælges til slagtere i Bordeaux-regionen.

Produktets egenart

»Agneau de Pauillac« er et endnu ikke fravænnet højst 80 dage gammelt lam, som dier hos moderfåret og hovedsagelig ernæres med mælk fra moderfåret. Lammet opdrættes i stalden.

Kødet fra »Agneau de Pauillac« er kendetegnet ved:

— en lys farve

— en bemærkelsesværdig mørhed

— en svag fiberstruktur

— en intens smag af lam.

»Agneau de Pauillac« er et produkt, hvis omdømme går langt tilbage i tiden.

Årsagssammenhæng

Årsagssammenhængen for »Agneau de Pauillac« bygger på produktets fastslåede kvalitet, der skyldes den specifikke opdrætsmetode, og på dets omdømme.

»Agneau de Pauillac« har sine rødder i en knowhow, der er forbundet med græsningsskiftet i en region, hvor vintrene er milde og fugtige, og som har den fordel, at der er rigeligt med græsningsarealer.

I dag er de vandrende hyrder blevet fastboende, men de holder stadig fast i produktionsmetoden, som er baseret på, at moderfårene græsser, og at lammene opdrættes med mælk fra moderfårene.

»Agneau de Pauillac« er et endnu ikke fravænnet lam, som dier hos moderfåret og hovedsagelig ernæres med mælk fra moderfåret. Det opdrættes i stalden sammen med moderfåret, som det dier, indtil det er 80 dage gammelt.

Ved at blive sammen med moderfåret og udelukkende blive opdrættet i stalden begrænses den stress, som lammet udsættes for, hvilket er med til at gøre kødet mørt.

»Agneau de Pauillacs« lyse og bemærkelsesværdigt møre kød skyldes mælkeernæringen og lammets unge alder. Der anvendes ikke foder i lammets ernæring, hvilket sikrer, at kødet bevarer sin lyse farve.

Kødet fra »Agneau de Pauillac« skiller sig ligeledes ud som følge af den intense smag, der skyldes en kombination af vægt og alder, som gør det muligt at give kødet en intens smag, der aldrig er for kraftig. Et fodertilskud på basis af korn giver lammene en god kropsbygning og udvikler den intense smag.

»Agneau de Pauillac« adskiller sig således fra spædlam som følge af kødets mere markante farve og smag.

»Agneau de Pauillac« er et produkt, hvis omdømme går langt tilbage i tiden, hvilket flere dokumenter vidner om (en menu fra den middag, som den franske præsident bød den engelske konge på den 2. maj 1903, og Larousse Gastronomique fra 1938, der beskriver »Agneau de Pauillac« som »det mest perfekte« … »spædlam, et lam, der endnu ikke er fravænnet og har græsset«).

Dette lam, som er resultatet af en hundredårig tradition videreført gennem opdrætternes knowhow, er i dag anerkendt og værdsat som et lam, der har en helt anden saft og kraft end de traditionelle tunge lam og de mælkefodrede spædlam.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://info.agriculture.gouv.fr/gedei/site/bo-agri/document_administratif-047ec294-20a8-4288-9942-b5c15034cf3d

(1) EUT L 343 af 14.12.2012, s. 1.